L-Ombudsman, l-Imħallef Emeritu Joseph Said Pullicino f’ittra lill-Ispeaker qal li jistenna talba formali mill-Kumitat tax-Xogħol tal-Kamra biex jinvestiga dwar kif il-Ministeru tal-Intern mexxa l-proċess biex bord maħtur minnu jinvestiga l-allegati inġustizzji fl-Armata. Din it-talba ntbagħtet lill-Ombudsman mill-Ispeker wara talba mill-kelliem tal-Oppożizzjoni għall-intern Jason Azzopardi. L-Ombudsman qal li għall-korretezza tal-proċeduri, it-talba biex jibda investigazzjoni bħal din trid issir b’mod formali mill-Kumitat tax-Xogħol tal-Kamra. Qal li dan ma jidhirx li sar u fin-nuqqas ta’ dan ma jqis li għandu jibda din l-investigazzjoni. Żied jgħid li l-każ kien ikun differenti kieku t-talba saret mill-kelliem tal-Oppożizzjoni f’isem xi persuna li tħoss li ġiet aggravata b’xi deċiżjoni tal-bord li investiga l-allegati inġustizzji.